Hoe kan 6de beter wees as 2de, 3de, 4de of 5de?Dis weer sulke tyd, daardie tyd van die jaar wanneer ŉ span wat sesde op die Superrugby se puntelys is, hoër geag word as ŉ span wat tweede, derde, vierde en vyfde is, en dus in die uitspeelrondes tuisveldvoordeel kry. Ja, dis vanweë die sogenaamde konferensiestelsel (ŉ ewe aaklige woord wanneer daar eintlik na ŉ groep of afdeling verwys word) wat die Slim Janne van Sanzaar, die beheerliggaam van rugby in die Suidelike Halfrond, uitgedink het. Soos sake nou staan, sal die Waratahs (39 punte) wat sesde op die algehele puntelys is, bo die Hurricanes (45), Chiefs (41) en Highlanders (40) deurdring, omdat hulle eerste in die Australiese afdeling kan eindig. Dit kan ook die wenner van die Suid-Afrikaanse afdeling geld, wat ook met minder punte as van die spanne “bo” hulle op die puntelys kan eindig. Die All Blacks se kaptein, Kieran Read, het die afgelope naweek op Radiosport, ŉ radio-geselsstasie in Nieu-Seeland, sy misnoeë oor die niks-anders-nie-as gebrekkige stelsel uitgespreek, veral omdat daar planne is om die reeks uit te brei en ŉ span van die Suidsee-Eilande (heel waarskynlik Fidji), asook ŉ Noord-Amerikaanse span, by die reeks in te sluit. Volgens Read dop die sogenaamde konferensiestelsel (ek het altyd gedink dat ŉ konferensie die een of ander saamtrek van mense is waar daar gesels, geëet, gedrink en beplan word) die toets en moet dit geskrap word. Jare lank al krap Sanzaar kop oor die reeks se formaat, wat sedert die bekendstelling in 1996 as die Super 12, Super 14, Super 15, Super 16, Super 18 en nou weer as die Super 15 bekend staan. Die Superreeks dien ŉ baie goeie doel. As dit nie daarvoor (en die Rugbykampioenskap) was nie, sou beroepsrugby reeds jare gelede in die Suidelike Halfrond doodgebloei het. Dit het van Argentinië (Jaguares) en Sunwolves (Japan) waardige spanne gemaak, dit het hul toetsspanne gehelp om mee te ding. Maar in Japan se geval kan gevra word met hoeveel plaaslike spelers? As ek reg getel het, was daar Saterdag in Singapoer tien buitelanders in die Sunwolves se groep wat die Bulls getroef het. Wat Sanzaar (dié beheerliggaam het tot in 2016 as Sanzar bekend gestaan voordat Argentinië bygevoeg is) nodig het, is om ŉ konferensie te hou om oor die konferensiestelsel te besluit.